User:महेश झालानी

राजनीतिक उपेक्षा का शिकार खैरथल

महेश झालानी, पत्रकार आजादी के बाद राजस्थान के अलवर जिलान्तर्गत खैरथल ही एकमात्र कस्बा है जहां अभी सरकारी स्तर पर कोई यथोचित विकास नही हुआ । एक लाख आबादी वाले इस कस्बे की सरसो और प्याज की मंडी समूचे देश मे अपना महत्वपूर्ण स्थान रखती है । दिल्ली-जयपुर रेल लाइन के बीच पड़ने वाले खैरथल का विकास निजी तौर पर तो काफी हुआ है, लेकिन राजनीतिक उपेक्षा की वजह से यह अभी कोसो दूर है । एक आध सरकारी कार्यालय के अलावा यहां कोई सरकारी कार्यालय नही है । एक लाख आबादी वाले इस कस्बे में प्याज और सरसों आदि का करीब 250 करोड़ का कारोबार होता है । करीब 50-60 तेल मिले और एक्सपेलर यहां पर कार्यरत है और 10 हजार एकड़ में सरसों, प्याज, गेंहू, चना, जौ, बाजरा तथा सब्जी आदि का उत्पादन किया जाता है । कस्बे के कुछ उत्साही लोगो की सक्रियता की वजह से खैरथल रेलवे स्टेशन पर करीब 24 महत्वपूर्ण रेलगाड़ियों का ठहराव है । पहले खैरथल विधानसभा क्षेत्र भी हुआ करता था लेकिन अब यह किशनगढ़ बांस विधनसभा के अधीन आगया है । खैरथल के अनेक समीपवर्ती छोटे कस्बो यथा तिजारा, कोटकासिम, राजगढ़, बहरोड़, चिकानी आदि में वर्षो पहले सरकारी स्तर पर कॉलेज की स्थापना हो चुकी है । बावजूद आजादी के 65 साल बाद भी यहां ना तो लड़कियों का कॉलेज है और ना लड़को का । नया जिला गठन के लिए बनी कमेटी ने खैरथल को जिला बनाने के लिए सबसे उपयुक्त कस्बा माना था । लेकिन राजनीतिक उपेक्षा की वजह से यह अभी तक जिला नही बन पाया है । यहां ना तो कोई बड़ा सरकारी अस्पताल है और कोई सरकारी गेस्ट हाउस । परिणामतः लोगो को उच्च शिक्षा के लिए अलवर जाने के लिए विवश होना पड़ता है । सरकारी और राजनीतिक अनदेखी की वजह से यह कस्बा विकास की अपेक्षित गति नही पकड़ पाया है । जबकि अन्य छोटे कस्बे और गांव विकास की दौड़ में इससे कहीं आगे निकल गए है । औद्योगिक दृष्टि से खैरथल काफी विपुल संभावनाओ वाला कस्बा है । लेकिन सरकारी अकर्मण्यता के चलते नाम मात्र का ही यह औद्योगिक क्षेत्र है । जबकि अलवर जिला अंतर्गत आने वाले भिवाड़ी, टपूकड़ा, नीमराना, शाहजनपुर तथा खुशखेड़ा राष्ट्रीय स्तर पर तेजी से उभरता जा रहा है । खैरथल के विकास के लिए सबसे सुखद पहलू यह है कि यह दिल्ली और जयपुर से मात्र 120 किलोमीटर की दूरी पर ही है । रेल का अच्छा साधन होने के बावजूद इस कस्बे का विकास नही होना अत्यंत दुर्भाग्यपूर्ण है ।